CELEX: 32022R0269
Language: et
Date: 2022-02-23 00:00:00
Title: Komisjoni rakendusmäärus (EL) 2022/269, 23. veebruar 2022, millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198

24.2.2022   
               
               
                  ET
               
               
                  Euroopa Liidu Teataja
               
               
                  L 43/4
               
            
         KOMISJONI RAKENDUSMÄÄRUS (EL) 2022/269,
         23. veebruar 2022,
         millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1)
         
         võttes arvesse komisjoni 12. juuli 2019. aasta rakendusmäärust (EL) 2019/1198, millega kehtestatakse Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks, (2) eriti selle artiklit 2,
         ning arvestades järgmist:
         A.   KEHTIVAD MEETMED
         
         
                     (1)
                  
                  
                     13. mail 2013 kehtestas nõukogu rakendusmäärusega (EL) nr 412/2013 (edaspidi „algne määrus“) lõpliku dumpinguvastase tollimaksu liitu imporditavate Hiina Rahvavabariigist (edaspidi „Hiina RV“) pärit keraamiliste laua- ja kööginõude (edaspidi „vaatlusalune toode“) suhtes (3).
                  
               
                     (2)
                  
                  
                     Alusmääruse artikli 11 lõike 2 kohase aegumise läbivaatamise järel pikendas komisjon 12. juulil 2019 rakendusmäärusega (EL) 2019/1198 algse määruse meetmete kehtivust viie aasta võrra.
                  
               
                     (3)
                  
                  
                     Määruse (EL) 2016/1036 artikli 13 lõike 3 ja artikli 14 lõike 5 kohase meetmetest kõrvalehoidmist käsitleva uurimise järel muutis komisjon 28. novembril 2019 rakendusmäärusega (EL) 2019/2131 (4) rakendusmäärust (EL) 2019/1198.
                  
               
                     (4)
                  
                  
                     Algses uurimises kasutati Hiina eksportivate tootjate uurimiseks väljavõttelist uuringut vastavalt alusmääruse artiklile 17.
                  
               
                     (5)
                  
                  
                     Komisjon kehtestas valimisse kuulunud eksportivatele tootjatele vaatlusaluse toote impordi suhtes individuaalsed dumpinguvastase tollimaksu määrad vahemikus 13,1–18,3 %. Valimisse kaasamata koostööd tegevatele eksportivatele tootjatele kehtestati tollimaksumääraks 17,9 %. Valimisse kaasamata koostööd tegevad eksportivad tootjad on loetletud rakendusmääruse (EL) 2019/1198 I lisas, mida on muudetud määrusega (EL) 2019/2131. Lisaks kehtestati vaatlusalusele tootele üleriigiline tollimaksumäär 36,1 %, mis kehtib selliste Hiina äriühingute suhtes, kes ei andnud endast teada või ei teinud uurimise käigus koostööd.
                  
               
                     (6)
                  
                  
                     Komisjon võib vastavalt rakendusmääruse (EL) 2019/1198 artiklile 2 kõnealuse määruse I lisa muuta ja määrata uuele eksportivale tootjale tollimaksumäära, mida kohaldatakse koostööd tegevate äriühingute suhtes, keda ei kaasatud valimisse või kellele ei võimaldata individuaalset kohtlemist, nimelt kaalutud keskmise tollimaksumäära 17,9 %, kui uus Hiina eksportiv tootja esitab komisjonile piisavad tõendid selle kohta, et:
                     
                                 a)
                              
                              
                                 ta ei eksportinud vaatlusalust toodet liitu uurimisperioodil, mille alusel meetmed on kehtestatud, st 1. jaanuarist 2011 kuni 31. detsembrini 2011 (edaspidi „algne uurimisperiood“),
                              
                           
                                 b)
                              
                              
                                 ta ei ole seotud ühegi Hiinas tegutseva eksportija või tootjaga, kelle suhtes kohaldatakse kõnealuse määrusega kehtestatud meetmeid, ning
                              
                           
                                 c)
                              
                              
                                 ta on vaatlusalust toodet pärast algse uurimisperioodi lõppu liitu tegelikult eksportinud või on võtnud tühistamatu lepinguga kohustuse eksportida seda toodet liitu märkimisväärses koguses.
                              
                           
               B.   UUE EKSPORTIVA TOOTJA REŽIIMI TAOTLUS
         
         
                     (7)
                  
                  
                     Äriühing Hunan Jewelmoon Ceramics Co., Ltd (edaspidi „Jewelmoon“ või „taotluse esitaja“) esitas komisjonile taotluse, et tema suhtes kehtestataks uue eksportiva tootja režiim ning seega ka valimisse kaasamata koostööd tegevate Hiina äriühingute suhtes kohaldatav tollimaksumäär 17,9 %. Taotluse esitaja väitis, et ta vastab kõigile kolmele rakendusmääruse (EL) 2019/1198 artiklis 2 sätestatud tingimusele.
                  
               
                     (8)
                  
                  
                     Selleks et teha kindlaks, kas taotluse esitaja vastab rakendusmääruse (EL) 2019/1198 artiklis 2 sätestatud uue eksportiva tootja režiimi kasutamise tingimustele, saatis komisjon taotluse esitajale kõigepealt küsimustiku, nõudes tõendeid selle kohta, et taotluse esitaja vastab uue eksportiva tootja režiimi kasutamise tingimustele.
                  
               
                     (9)
                  
                  
                     Pärast küsimustiku vastuste analüüsimist palus komisjon lisateavet ja tõendusmaterjali, mille taotluse esitaja ka esitas.
                  
               
                     (10)
                  
                  
                     Komisjon soovis kontrollida kogu teavet, mida ta pidas vajalikuks, et teha kindlaks, kas taotluse esitaja vastab uue eksportiva tootja režiimi kasutamise tingimustele. Selleks analüüsis komisjon tõendeid, mis taotluse esitaja küsimustikule antud vastustes esitas, kasutades erinevaid veebipõhiseid andmebaase, sealhulgas taotleja kodulehekülge ja andmebaasi Qichacha, (5) ning võrdles äriühinguid käsitlevat teavet varasemates juhtumites esitatud teabega. Samal ajal teavitas komisjon taotluse esitaja taotlusest ka liidu tootmisharu ja kutsus seda üles esitama vajaduse korral märkusi. Liidu tootmisharu esitas taotluse kohta märkusi.
                  
               C.   TAOTLUSE ANALÜÜS
         
         
                     (11)
                  
                  
                     Seoses rakendusmääruse (EL) 2019/1198 artikli 2 punktis a sätestatud tingimusega, mille kohaselt taotluse esitaja ei ole eksportinud vaatlusalust toodet liitu uurimisperioodil, tegi komisjon kindlaks, et taotluse esitanud äriühing on selle tingimuse täitnud. Taotluse esitaja asutati 8. novembril 2010 ja ta alustas vaatlusaluse toote valmistamist 2011. aastal. Esimene ekspordilitsents anti välja 4. mail 2011. Eksportmüük algas 2012. aastal pärast esialgset uurimisperioodi. Taotluse esitaja esitas esialgse uurimisperioodi kohta müügiaruande, mis näitab, et sel perioodil toimus ainult omamaine müük. Müügimaht selles müügiaruandes vastab kasumiaruandes esitatud tegevustulule. Esialgsel uurimisperioodil küsiti ja saadi teavet arvete kohta.
                  
               
                     (12)
                  
                  
                     Seoses rakendusmääruse (EL) 2019/1198 artikli 2 punktis b sätestatud tingimusega, et taotluse esitaja ei ole uurimisperioodil seotud ühegi eksportija ega tootjaga, kelle suhtes kohaldatakse rakendusmäärusega (EL) 2019/1198 kehtestatud dumpinguvastaseid meetmeid, tegi komisjon kindlaks, et taotleja ei ole seotud ühegi ettevõttega, kes on seotud vaatlusaluse toote tootmise, töötlemise, müügi või ostmisega. Seega täidab taotluse esitaja seda tingimust.
                  
               
                     (13)
                  
                  
                     Seoses rakendusmääruse (EL) 2019/1198 artikli 2 punktis c sätestatud tingimusega, et taotluse esitaja on vaatlusalust toodet pärast algse uurimisperioodi lõppu liitu tegelikult eksportinud või on võtnud uurimisperioodil tühistamatu lepingulise kohustuse märkimisväärse koguse liitu eksportimiseks, tegi komisjon kindlaks, et taotluse esitaja oli liitu eksportinud regulaarselt alates 2012. aasta juulist, seega pärast algset uurimisperioodi. Taotluse esitaja esitas arved, pakkenimekirjad, veokirjad ja maksekviitungid ühe ELis asuva äriühingu poolt 2017. ja 2018. aastal esitatud kahe tellimuse kohta. Seega täidab taotluse esitaja seda tingimust.
                  
               
                     (14)
                  
                  
                     Sellest tulenevalt vastab taotluse esitaja kõigile kolmele rakendusmääruse (EL) 2019/1198 artiklis 2 sätestatud uue eksportiva tootja režiimi kasutamise tingimusele ning taotlus tuleks seetõttu heaks kiita. Seega tuleks taotluse esitaja suhtes kehtestada algses uurimises valimisse kaasamata koostööd tegevate äriühingute suhtes kohaldatav tollimaksumäär 17,9 %.
                  
               D.   AVALIKUSTAMINE
         
         
                     (15)
                  
                  
                     Taotluse esitajat ja liidu tootmisharu teavitati olulistest asjaoludest ja kaalutlustest, mille alusel peeti asjakohaseks kehtestada äriühingu Jewelmoon suhtes dumpinguvastane tollimaksumäär, mida kohaldatakse algses uurimises valimisse kaasamata koostööd tegevate äriühingute suhtes.
                  
               
                     (16)
                  
                  
                     Huvitatud isikutele anti võimalus esitada märkusi. Märkusi ei esitatud.
                  
               
                     (17)
                  
                  
                     Käesolev määrus on kooskõlas Euroopa Parlamendi ja nõukogu määruse (EL) 2016/1036 artikli 15 lõike 1 kohase komitee arvamusega.
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2019/2131 1. lisas esitatud valimisse kaasamata koostööd tegevate äriühingute loetelusse lisatakse järgmine äriühing:
            
                        Äriühing
                     
                     
                        TARICi lisakood
                     
                  
                        Hunan Jewelmoon Ceramics Co., Ltd.
                     
                     
                        C764
                     
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. veebruar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 30.6.2016, lk 21.
         
            (2)  ELT L 189, 15.7.2019, lk 8.
         
            (3)  Nõukogu 13. mai 2013. aasta rakendusmäärus (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 131, 15.5.2013, lk 1).
         
            (4)  Komisjoni 28. novembri 2019. aasta rakendusmäärus (EL) 2019/2131, millega muudetakse rakendusmäärust (EL) 2019/1198, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks (ELT L 321, 12.12.2019, lk 139).
         
            (5)  Qichacha on Hiinale kuuluv tulunduslik eraandmebaas, mis edastab tarbijatele/kutselistele kasutajatele äriandmeid, krediidiinfot ja analüüse Hiinas asuvate era- ja riigiettevõtete kohta.